حجت الاسلام حمید حسین امامی:

پاکستان میں شیعہ کشی کی بنیاد مسلکی اختلاف نہیں تکفیرت اور شدت پسندی ہے

ڈیرہ اسماعیل خان میں شیعہ و سنی کا کوئی مسئلہ نہیں ہے، دہشت گرد اپنے مذموم مقاصد کے حصول کیلئے بدامنی اور دہشت گردی کا بازار گرم کئے ہوئے ہیں ۔

خبر کا کوڈ: ۴۲۲۲۵۷

تاریخ: ۱۰ مرداد ۲۰۱۶ - ۱۵:۳۴

رسا نیوز ایجنسی کی رپورٹ کے مطابق، شیعہ علماء کونسل خیبر پختونخوا کے صوبائی صدر نے کوٹلی امام حسین (ع) میں پریس کانفرنس سے خطاب کرتے ہوئے شہدائے ڈیرہ کے قاتلوں کی فی الفور گرفتاری اور ان کا ٹرائل فوجی عدالتوں میں کئے جانے مطالبہ کیا اور کہا: قاتلوں کی عدم گرفتاری کی صورت میں وزیراعظم کی ڈیرہ آمد کے موقع پر بھرپور مظاہرہ کیا جائے ۔

حجت الاسلام امامی نے اس بات کی جانب اشارہ کرتے ہوئے کہ ڈیرہ اسماعیل خان میں شیعہ و سنی کا کوئی مسئلہ نہیں ہے بلکہ دہشت گردوں نے اپنے مذموم مقاصد کے حصول میں بدامنی اور دہشت گردی کا بازار گرم کررکھا ہے کہا: ہم شہداء کے خانوادوں کے ساتھ ہیں، اور انصاف کے حصول تک ان کے شانہ بشانہ ہیں۔ ماہ مارچ میں پیش آنے والے واقعات کے خلاف سنجیدگی سے اقدامات کئے جاتے تو ہم آج ایک ہی دن میں چار اہل تشیع پروفیشنلز کی شہادت کے شاھد نہ ہوتے ۔

انہوں نے اس بات کا مطالبہ کرتے ہوئے کہ دہشتگردوں کے ساتھ ساتھ ان کے سہولتکاروں پر بھی ہاتھ ڈالا جائے اور انہیں سزا دی جائے کہا: 12 مئی تک قاتلوں کو گرفتار نہ کئے جانے کی صورت میں احتجاجی تحریک چلائی جائے گی ۔

ایس یو سی خیبر پختونخوا کے صوبائی صدر نے گرفتار دہشتگردوں کے کیسز فوجی عدالتوں میں چلائے جانے کا مطالبہ کیا اور کہا: ضرب عضب کا دائرہ ڈی آئی خان تک بڑھایا جائے نیز شہداء کے خانوادوں کیلئے حکومت خصوصی پیکج کا اعلان کرے اور شہداء کے بچوں و بھائیوں کیلئے مفت تعلیم و سرکاری جابز کا انتظام کرے۔

انہوں نے مزید کہا: اگر 12 مئی تک ہمارے مطالبات پر عملدرآمد نہیں ہوا تو وزیراعظم کی ڈی آئی خان آمد کے موقع پر بھرپور احتجاج کریں گے۔

واضح رہے کہ اس کانفرنس میں شیعہ علماء کونسل کے مرکزی نائب صدر علامہ محمد رمضان توقیر کے علاوہ سید مرتضٰی حسین، نسیم حسین بنگش، مولانا کاظم حسین بھی ان کے ہمراہ موجود تھے۔